Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 848/12/3309	Trenčín, 29.11.2012
EEČ : 2-28-202-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Trenčín
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 07.09.2012 v čase o 22.20 hod. v obci XXXXX v miestnom parku pri kultúrnom dome mal vo vrecku nohavíc 1 ks papierovej skladačky s obsahom sušenej rastlinnej látky a v čiernom ruksaku 1 ks mikroténového vrecka s obsahom sušenej rastlinnej látky, no keď videl prichádzať hliadku Obvodného oddelenia PZ Nemšová, ktorá vykonávala preventívno – bezpečnostnú akciu „Mládež“, papierovú skladačku odhodil na zem pod lavičku a na výzvu hliadky vyložil obsah svojho čierneho ruksaku a dobrovoľne vydal 1 ks mikroténové vrecko, pričom znaleckým skúmaním z odboru chémia bolo zistené, že papierová skladačka obsahovala sušené konope s hmotnosťou 236 mg, s priemernou koncentráciou 3,6 % hmotnostných tetrahydrokanabinolu  (THC), obsahujúce 8 mg účinnej látky THC, čo zodpovedá jednej obvykle jednorazovej dávke drogy s nižším obsahom účinnej látky, a mikroténové vrecko obsahovalo sušené konope s hmotnosťou 2455 mg, s priemernou koncentráciou 3,9 % hmotnostných THC, ktoré obsahovalo 96 mg účinnej látky THC, čo zodpovedá 5-10 obvykle jednorazovým dávkam drogy, pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
16 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ Trenčín sp. zn. ORP- 1298/NE-TN-2012 zo dňa 05.10.2012 podľa § 206 ods. 1 Trestného poriadku bolo vznesené obvinenie XXXXX pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona tom skutkovom základe, že dňa 07.09.2012 v čase o 22.20 hod. v XXXXX v miestnom parku pri kultúrnom dome, neoprávnene prechovával pre vlastnú potrebbu 1 ks papierovú skladačku s obsahom rastliny rodu Cannabis (konope) s celkovou hmotnosťou 236 mg, s priemernou koncentráciou 3,6% hmotnostných THC (tetrahydrokanabinolu), obsahujúce 8 mg THC, čo zodpovedá 1 obvykle jednorazovej dávke dorgy, a 1 ks mikroténový sáčok s obsahom rastliny rodu Cannabis (konope) s celkovou hmotnosťou 2455 mg, s priemernou koncentráciou 3,9% hmotnostných THC, obsahujúce 96 mg THC čo zodpovedá 5-10 obvykle jednorazovým dávkam drogy, avšak keď zbadal prichádzať hliadku OO PZ Nemšová, odhodil 1 ks papierovú skladačku s obsahom rastliny rodu Cannabis pod lavičku, a 1 ks mikroténový sáčok s obsahom rastliny rodu Cannabis, mal schovaný sov svojom čiernom ruksaku, ktoré hliadke OO PZ Nemšová počas výkonu preventívno bezpečnostnej akcie „Mládež“, na výzvu aby vyložil obsah svojho ruksaku, dobrovoľne vydal pre účely trestného konania, pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok. 

     V rámci vyšetrovania bol vypočutý obvinený, ktorý sa vo svojej svedeckej výpovedi priznal k zavineniu spáchanej trestnej činnosti, oľutoval ju a vyhlásil, že spáchal skutok, pre ktorý je trestne stíhaný a zároveň obvinený súhlasil s podmienečným zastavením trestného stíhania. 
     Z odpisu registra trestov, ako aj zo správ o povesti obvineného vyplýva, že obvinený doposiaľ nebol súdne trestaný. Zo správy o povesti vypracovanej OR PZ, Odborom kriminálnej polície Trenčín, je zrejmé, že obvinený bol doposiaľ priestupkovo riešený jedenkrát, a to pre priestupok proti verejnému poriadku zo dňa 11.11.2011, za čo mu bola uložená bloková pokuta vo výške 15,- Eur. Svojim konaním obvinený škodu nespôsobil. 

     Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 

a) vyhlási, že spáchal skutok, za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne, 

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

       Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

        Ak obvinený v priebehu skúšobnej doby bude viesť riadny život, prokurátor rozhodne, že sa obvinený osvedčil. Ak sa však obvinený v skúšobnej dobe podmienečného zastavenia trestného stíhania dopustí trestného činu alebo iného protiprávneho konania, prokurátor rozhodne, a to aj počas skúšobnej doby, že sa v trestnom stíhaní pokračuje.

         Vzhľadom na to, že v tomto prípade boli splnené všetky zákonné podmienky podmienečného zastavenia trestného stíhania rozhodla som tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Muríňová
prokurátorka